PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/103	Bratislava 10. decembra 2007	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0067/OK/2007 začatom dňa 30.08.2007 na základe oznámenia koncentrácie podnikateľom STERLING STOCK INVESTMENT SLOVAKIA, k.s. so sídlom Ľubietovská č. 10, 851 01 Bratislava, Slovenská republika, IČO: 36 541 737, prostredníctvom JUDr. Martiny Gombosovej, advokátky so sídlom Moldavská č. 6, 040 11 Košice vo veci koncentrácie podnikateľov STERLING STOCK INVESTMENT SLOVAKIA, k.s. so sídlom Ľubietovská č. 10, 851 01 Bratislava, Slovenská republika, IČO: 36 541 737, JMK PRAHA a.s. so sídlom Zlatnická 7, 110 00 Praha 1, Česká republika, IČO: 26 139 499 a FINAB TRADE a.s. so sídlom Hlavná 108, 040 01 Košice, Slovenská republika, IČO: 36 173 703

rozhodol

na základe § 32 ods. 1 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní kontroly podnikateľom STERLING STOCK INVESTMENT SLOVAKIA, k.s. so sídlom Ľubietovská č. 10,  851 01 Bratislava, Slovenská republika, IČO: 36 541 737 nad podnikom podnikateľa JMK PRAHA a.s. so sídlom Zlatnická 7, 110 00 Praha 1, Česká republika,            IČO: 26 139 499 a nad podnikom podnikateľa FINAB TRADE a.s. so sídlom Hlavná 108, 040 01 Košice, Slovenská republika, IČO: 36 173 703, na základe Zmluvy o kúpe cenných papierov uzatvorenej dňa 31.07.2007 medzi Ing. Jánom Očovským, JUDr. Mariánom Porvažníkom, JUDr. Pavlom Kendrom, Ing. Alfonzom Lukačinom, JUDr. Alexandrom Zápotockým a Ing. Vladimírom Pačaiom ako predávajúcimi a podnikateľom STERLING STOCK INVESTMENT SLOVAKIA, k.s. so sídlom Ľubietovská č. 10, 851 01 Bratislava, Slovenská republika, IČO: 36 541 737 ako kupujúcim zastavuje, pretože účastník správneho konania vzal svoj návrh na začatie konania späť. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 30.08.2007 doručené listom zaevidovaným úradom pod                    č. 3239/2007 oznámenie koncentrácie spoločnosti STERLING STOCK INVESTMENT SLOVAKIA, k.s. so sídlom Ľubietovská č. 10, 851 01 Bratislava, Slovenská republika, IČO: 36 541 737 (ďalej len „Sterling Slovakia“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), prostredníctvom JUDr. Martiny Gombosovej, advokátky so sídlom Moldavská č. 6, 040 11 Košice, Slovenská republika (ďalej len „právna zástupkyňa“).

	Na základe vyššie uvedeného úrad listom č. 3341/PMÚ SR/2007 zo dňa 10.09.2007 oznámil spoločnosti Sterling Slovakia, prostredníctvom právneho zástupcu, že sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené úradom pod č. SK 0067/OK/2007 vo veci koncentrácie, ktorá spočíva v získaní kontroly spoločnosťou Sterling Slovakia nad podnikom spoločnosti JMK PRAHA a.s. so sídlom Zlatnická 7, 110 00 Praha 1, Česká republika, IČO: 26 139 499 (ďalej len „JMK Praha“) a nad podnikom spoločnosti FINAB TRADE a.s. so sídlom Hlavná 108, 040 01 Košice, Slovenská republika, IČO: 36 173 703 (ďalej len „Finab Trade“), na základe Zmluvy o kúpe cenných papierov uzatvorenej dňa 31.07.2007 medzi Ing. Jánom Očovským, JUDr. Mariánom Porvažníkom, JUDr. Pavlom Kendrom, Ing. Alfonzom Lukačinom, JUDr. Alexandrom Zápotockým a Ing. Vladimírom Pačaiom ako predávajúcimi a spoločnosťou Sterling Slovakia ako kupujúcim (ďalej len „Zmluva“).
	
	Úrad si vyššie uvedeným listom vyžiadal od spoločnosti Sterling Slovakia doplnenie oznámenia koncentrácie, nakoľko neobsahovalo všetky náležitosti podľa    § 10 ods. 12 zákona a vyhlášky Protimonopolného úradu Slovenskej republiky          č. 268/2004 Z.z., ktorou sa ustanovujú podrobnosti o náležitostiach oznámenia koncentrácie a taktiež upozornil spoločnosť Sterling Slovakia, že lehota 60 pracovných dní podľa § 11 zákona na vydanie rozhodnutia nezačala plynúť. 

	Dňa 29.10.2007 úrad listom zaevidovaným pod č. 3985/PMÚ SR/2007 vyzval opätovne spoločnosť Sterling Slovakia prostredníctvom právnej zástupkyne, aby doplnila oznámenie predmetnej koncentrácie, nakoľko do tohto dňa spoločnosť Sterling Slovakia nepredložila požadované podklady a informácie. Zároveň úrad upozornil spoločnosť Sterling Slovakia, že v prípade nepredloženia požadovaných podkladov a informácií bude úrad postupovať podľa § 25 ods. 7 zákona v spojení s    § 32 ods. 1 písm. c) zákona.  

	Úrad v predmetnom správnom konaní zisťoval, či sa zákon vzťahuje na vyššie uvedené spoločnosti podľa § 2 ods. 1 písm. a) zákona v spojení s § 3 ods. 2 zákona, podľa ktorého podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Sterling Slovakia je komanditnou spoločnosťou, ktorá bola do Obchodného registra Okresného súdu Bratislava I zapísaná dňa 22.05.2001 v oddieli: Sr, vložka číslo: 645/B. Predmetom podnikania spoločnosti Sterling Slovakia podľa výpisu z obchodného registra je okrem iného aj sprostredkovateľská činnosť v oblasti obchodu, služieb a výroby; sprostredkovanie predaja, kúpy a prenájmu nehnuteľností; poradenská činnosť v obchodnej oblasti a iné.
	Spoločníkmi spoločnosti Sterling Slovakia je spoločnosť STERLING STOCK INVESTMENT Ltd. so sídlom 4th Floor, Lawford House Albert Place, Londýn N3 1 RL, Veľká Británia ako komplementár a Ing. Roman Mach ako komanditista. Spoločnosť Sterling Slovakia priamo ani nepriamo nekontroluje žiadneho podnikateľa.

 	Na základe vyššie uvedeného úrad dospel k záveru, že spoločnosť Sterling Slovakia je podnikateľom podľa § 3 ods. 2 zákona, a teda zákon sa na podnikateľa Sterling Slovakia podľa § 2 ods. 1 písm. a) zákona vzťahuje.

	Spoločnosť JMK Praha je akciovou spoločnosťou, ktorej predmetom podnikania podľa výpisu z obchodného registra je okrem iného aj sprostredkovateľská činnosť v oblasti obchodu a služieb; výkup pohľadávok formou factoringu a forfaitingu; činnosť realitnej kancelárie a iné. 
	Spoločnosť JMK Praha je spoločne kontrolovaná Ing. Alfonzom Lukačinom, JUDr. Alexandrom Zápotockým a Ing. Vladimírom Pačaiom. Spoločnosť JMK Praha má podiel v spoločnosti Finab Trade. 

Na základe vyššie uvedeného úrad dospel k záveru, že spoločnosť JMK Praha je podnikateľom podľa § 3 ods. 2 zákona, a teda zákon sa na podnikateľa JMK Praha podľa § 2 ods. 1 písm. a) zákona vzťahuje.

	Spoločnosť Finab Trade je akciovou spoločnosťou, ktorá bola do obchodného registra Okresného súdu Košice I zapísaná dňa 21.05.1997, v oddieli: Sa, vložka číslo: 866/V. Predmetom podnikania spoločnosti Finab Trade je podľa výpisu z obchodného registra okrem iného reklamná činnosť; veľkoobchod a maloobchod – výrobky potravinárskeho, chemického (mimo jedov a žieravín), drevárskeho, textilného, polygrafického, obuvníckeho, strojárskeho, kožiarskeho a sklárskeho priemyslu, ovocie a zelenina, zdravotnícke výrobky, nápoje liehové, tabak a vyrobené tabakové náhradky, kozmetika, výrobky výpočtovej, reprografickej a telekomunikačnej techniky a iné.
	Spoločnosť Finab Trade je spoločne kontrolovaná Ing. Jánom Očovským, JUDr. Mariánom Porvažníkom, JUDr. Pavlom Kendrom a spoločnosťou JMK Praha. Spoločnosť Finab Trade či už priamo alebo nepriamo vykonáva kontrolu nad spoločnosťami, ktoré patria do skupiny Bukóza. Ide o spoločnosti:
-	BUKOCEL a.s. so sídlom Hencovská 2073, 093 02 Hencovce, Slovenská republika, IČO: 36 445 461, ktorej predmetom podnikania podľa výpisu z obchodného registra je okrem iného výroba vláknin, buničín, derivátov a výrobkov na báze buničín a hydrolizátu; jednoduché opracovanie drevnej hmoty; čaluníctvo; výroba hračiek a iné.
-	BUKÓZA Export-Import, a.s. so sídlom Hencovská 2073, 093 02 Hencovce, Slovenská republika, IČO: 36 445 266, ktorej predmetom podnikania je podľa výpisu z obchodného registra nájom dopravných prostriedkov; nájom a podnájom bytových a nebytových priestorov; sprostredkovanie obchodu a služieb; maloobchod a veľkoobchod v rozsahu voľných živností. 
-	BUKÓZA HOLDING, a.s. so sídlom Hencovská 2073, 093 02 Hencovce, Slovenská republika, IČO: 36 450 847, ktorej predmetom podnikania je podľa výpisu z obchodného registra okrem iného sprostredkovateľská činnosť v oblasti obchodu a služieb; výroba píliarska a impregnácia dreva; výroba drevených obalov; výroba tovaru z dreva a korku a iné.
-	BUKÓZA PÍLA, a.s. so sídlom Hencovská 2073, 093 02 Hencovce, Slovenská republika, IČO: 36 445 452, ktorej predmetom podnikania je podľa výpisu z obchodného registra okrem iného piliarska výroba – rezivo, podvaly, prierezy, štiepky z listnatého a ihličnatého dreva, nábytkárske hranolky a iné.
-	BUKÓZA PREGLEJKA a.s. so sídlom Hencovská 2073, 093 02 Hencovce, Slovenská republika, IČO: 36 446 289, ktorej predmetom podnikania je podľa výpisu z obchodného registra okrem iného výroba dýh, preglejok a aglomerovaných drevárskych materiálov; výroba veľkoplošných dosák a iné.
-	Bukóza Progres, s.r.o. so sídlom Hencovská 2073, 093 02 Hencovce, Slovenská republika, IČO: 31 720 129, ktorej predmetom podnikania je podľa výpisu z obchodného registra okrem iného výroba a spracovanie lepeného dreva; nákup a predaj reziva a iné.
-	BUKÓZA SUPERMARKET s.r.o. so sídlom Hencovská 2073, 093 02 Hencovce, Slovenská republika, IČO: 36 450 391, ktorej predmetom podnikania je podľa výpisu z obchodného registra okrem iného nákup a predaj drevnej hmotnej.
-	BUKÓZA INVEST, spol. s r.o. so sídlom Hencovská 2073, 093 02 Hencovce, Slovenská republika, IČO: 31 666 442, ktorej predmetom podnikania je podľa výpisu z obchodného okrem iného stolárstvo; výroba výrobkov z dreva a iné.
-	BUKÓZA TRADE LIMITED so sídlom 67 Omonias Ave, Limassol 3052, Cyprus, ktorej predmetom podnikania je podľa výpisu z obchodného registra obchodná činnosť.

Na základe vyššie uvedeného úrad dospel k záveru, že spoločnosť Finab Trade je podnikateľom podľa § 3 ods. 2 zákona, a teda zákon sa na podnikateľa Finab Trade podľa § 2 ods. 1 písm. a) zákona vzťahuje.

	Úrad na základe podkladov a informácií predložených v oznámení koncentrácie, identifikoval ako účastníka správneho konania podnikateľa Sterling Slovakia.

	Dňa 22.11.2007 bol úradu doručený list zaevidovaný pod č. 4250/2007, ktorým podnikateľ Sterling Slovakia, prostredníctvom právnej zástupkyne oznamuje úradu, že nakoľko ako kupujúci odstúpil od Zmluvy, odpadol právny dôvod na pokračovanie v správnom konaní, a teda účastník správneho konania, t.j. podnikateľ Sterling Slovakia berie v celom rozsahu svoj návrh na začatie konania zo dňa 30.08.2007 späť a navrhuje, aby úrad rozhodnutím predmetné správne konanie zastavil.

	Podľa § 32 ods. 1 písm. b) zákona úrad môže konanie rozhodnutím zastaviť, ak účastník správneho konania vzal svoj návrh na začatie konania späť. 

	Vzhľadom na skutočnosť, že podnikateľ Sterling Slovakia prostredníctvom právnej zástupkyne vzal svoj návrh na začatie konania späť, úrad vychádzajúc z vyššie uvedeného ustanovenia zákona rozhodol tak, ako je uvedené vo výrokovej časti tohto rozhodnutia. 

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

JUDr. Martina Gombosová
advokátka
Moldavská č. 6
040 11 Košice